- Hindi News
- National
- गियर फंसा, स्टेयरिंग छोड़ दोनों हाथ से कर रहा था गेयर सेट, घर में घुस गया बोरवेल वाहन
गियर फंसा, स्टेयरिंग छोड़ दोनों हाथ से कर रहा था गेयर सेट, घर में घुस गया बोरवेल वाहन
भास्कर न्यूज | जांजगीर-चांपा
बोरवेल वाहन का गियर अचानक चलते चलते फंस गया। जिसे ठीक करने के लिए ड्राइवर स्टीयरिंग छोड़ कर ठीक करने लगा इसी दौरान भारी वाहन अनियंत्रित हो गया और सड़क किनारे वेल्डिंग दुकान में घुस कर पलट गया। वाहन में बैठे सभी मजदूर क्रशिंग पाइप में दबकर घायल हो गए। घायलों को जिला अस्पताल पहुंचाया गया जहां से एक मजदूर को बिलासपुर रेफर कर दिया गया है।
बोर खुदाई करने के पामगढ़ की ओर जा रहे चंद्रा बोरवेल्स का वाहन क्रमांक सीजी 11 एएच 60 36 जिसमें क्रशिंग पाइप, रॉड, सहित बोर करने के लिए जरूरी भारी सामान भरा था। मजदूर भी इसी वाहन में थे। मजदूरों के लिए भाेजन आदि बनाने का पूरा सामान भी इसी भारी वाहन में था। वाहन जांजगीर से निकलकर ग्राम खोखरा पहुंचा था कि वाहन का गियर फंस गया। गाड़ी का ड्राइवर स्टेयरिंग छोड़कर गियर को ठीक करने लगा। इधर ड्राइवर का ध्यान गियर ठीक करने में था उधर वाहन अनियंत्रित होकर सड़क किनारे राधेश्याम राठौर की वेल्डिंग दुकान में घुसकर पलट गया। वाहन के अचानक अनियंत्रित होकर पलटने से उसमें बैठे करीब 9 मजदूर पाइप के साथ गिर गए और सभी दब गए। घटना स्थल पर लोगों की भीड़ इकट्ठा हो गई। लोगों ने बोरवेल वाहन के सामान में दबे मजदूरों को बाहर निकालने का प्रयास किया।
आधा दर्जन मजदूर घायल, एक की हालत गंभीर, सिम्स रेफर
अनियंत्रित होकर पलटा वाहन
बोरवेल्स हादसे में अनुज बंजारे 40 साल पिता द्वासराम, पंचराम बरेठ 20 साल पिता माधव बरेठ, मोहन पटेल 53 साल और गजानन 20 साल पिता अमर सिंग गोड़ घायल हैं। इनमें सबसे ज्यादा अनुज को चोटें आई हैं, उसके सिर में चोट के साथ ही एक हाथ फ्रैक्चर हो गया है। घायल मजदूरों को एम्बुलेंस से लाकर इलाज के लिए जिला अस्पताल में भर्ती कराया गया। प्राथमिक इलाज के बाद अनुज बंजारे की गंभीर स्थिति को देखते हुए सिम्स रेफर किया गया है।
मजदूरों को आई है चोट
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva